Ronaldo Deaconu, la al doilea gol în tricoul Farului: "Puteam să decidem soarta calificării în play-off din seara asta"
Ronaldo Deaconu (26 de ani) a fost titularizat de Gheorghe Hagi în echipa Farului și a deschis scorul în minutul 65 al partidei cu CFR Cluj, în etapa #29 din Superliga. Jucătorul constănțenilor a oferit prima reacție după remiza înregistrată în fața clujenilor.
"Cred că ne îndreptam către un rezultat foarte bun, am făcut un joc solid, în prima repriză ne-am creat câteva ocazii mari, am reușit să deschidem scorul în repriza a doua, dar suntem din nou egalați, cum s-a întâmplat și în meciul cu Oțelul Galați.
Puteam să decidem soarta calificării în play-off din seara asta. Mai avem un meci și mergem cu încredere la Botoșani. Am făcut un joc bun și până să marcăm, este normal ca după ce marchezi echipa cealaltă să vină peste tine, să forțeze, dar nu cred că și-au creat foarte multe ocazii.
Au marcat un gol după o execuție foarte frumoasă, din fază fixă. Ne așteaptă un meci decisiv la Botoșani, este precum o finală, dar mergem cu încredere, important e că depindem doar de noi. Vom avea un meci foarte greu.
Experiența este unul din avantajele noastre pentru a intra în play-off. Totuși, Farul este campioana României, avem jucători cu experiență, dar și tineri de mare calitate. Jocul de astăzi ne oferă încredere pentru viitor", a spus Ronaldo Deaconu, la Prima Sport.